《吾富有钱时》
唐代·王梵志

吾富有钱时，妇儿看我好。
吾若脱衣裳，与吾叠袍袄。
吾出经求去，送吾即上道。
将钱入舍来，见吾满面笑。
绕吾白鸽旋，恰似鹦鹉鸟。
邂逅暂时贫，看吾即貌哨。
人有七贫时，七富还相报。
图财不顾人，且看来时道。

作者简介：卫州黎阳人。约唐初数十年间在世。幼时家境尚殷富，多读诗书，曾有妻室儿女，中年后家业败落，遂皈信佛教。晚况萧条，享年逾七十。喜作诗宣弘佛理，劝诫世人，多用村言俚语，唐时民间流传颇广。有集。